b'\n_START_ARTICLE_\nNoah (sanger)\n_START_SECTION_\nTidlig karriere (2006\xe2\x80\x932008)\n_START_PARAGRAPH_\nI juni 2005 mistede Troels Gustavsen sin far i en trafikulykke. Det fik ham til at skrive sange med udgangspunkt i sorgen: "Alle mine tanker omkring den oplevelse kom ned i sangene. Lige pludselig blev det den ting, jeg skrev om: Om det at miste helt pludseligt." Han lagde sangene ud p\xc3\xa5 internettet, blev kontaktet af producer Casper Lindstad og fik en pladekontrakt med selskabet Noob Factory. I marts 2007 udkom debutalbummet Soon.\n_START_SECTION_\nGennembrud som duo (2008\xe2\x80\x9313)\n_START_PARAGRAPH_\nI 2006 m\xc3\xb8dte Troels Gustavsen og Lasse Dyrholm hinanden p\xc3\xa5 Nyk\xc3\xb8bing Katedralskole. I 2008 begyndte de deres musikalske samarbejde. I 2011 lagde de sangen "Alt er forbi" ud p\xc3\xa5 YouTube. Efter sangen havde spredt sig via Facebook, blev duoen kontaktet af flere pladeselskaber. Noah skrev kontrakt med Copenhagen Records, og efter at have omskrevet "Alt er forbi" udkom sangen som duoens debutsingle den 30. januar 2012. "Alt er forbi" blev langsomt et hit p\xc3\xa5 de danske download- og streaming-hitlister. Sangen tilbragte 22 uger p\xc3\xa5 download-listen, med en 14. plads som den h\xc3\xb8jeste placering. Singlen har modtaget guld for 15.000 downloads og dobbelt platin for over 3,6 millioner streams._NEWLINE_Den 10. september 2012 udkom "Over byen" som duoens anden single fra deres kommende debutalbum. "Over byen" har ligeledes modtaget guld for download og dobbelt platin for streams. Singlen blev et regul\xc3\xa6rt radiohit med en andenplads som h\xc3\xb8jeste placering p\xc3\xa5 den danske airplaychart._NEWLINE_Den 20. maj 2013 udkom duoens debutalbum, Noah. Albummet gik direkte ind som nummer to p\xc3\xa5 den danske album-hitliste, og modtog i oktober 2015 guld for 10.000 solgte eksemplarer.\n_START_SECTION_\nFra duo til solist (2014)\n_START_PARAGRAPH_\nNoah udsendte i april 2015 singlen "F\xc3\xb8r vi falder". Sangen var den ottende mest spillede danske sang i dansk radio i 2015. I november 2015 udkom singlen "P\xc3\xa5 vej hjem", der ligeledes blev et stort radiohit._NEWLINE_Den 31. december 2015 annoncerede Noah, at Lasse Dyrholm havde forladt duoen for at forf\xc3\xb8lge "andre kreative opgaver"._NEWLINE_I juni 2016 udkom singlen "Vi br\xc3\xa6nder", der er den f\xc3\xb8rste siden Lasse Dyrholm forlod gruppen. Den blev valgt af Team Danmark til at v\xc3\xa6re den officielle danske OL-sang ved OL i Rio._NEWLINE_Noah deltog i 2016-udgaven af TV 2-programmet Toppen af Poppen, der havde premiere den 28. august 2016.'